Margrete Auken (SF), 2000-02-08:
Nu pjatter vi, men det er faktisk en alvorlig sag, at ministeren første gang, hun skal vise god vilje til at gøre noget ved færdselssikkerheden, gør det modsatte, medmindre hensigten er at få lavet nogle strækninger på motorvejene, hvor lastbilerne kunne køre 80 km/t.
Der må nemlig være noget galt med de herrers fartmåler, hvis de tror, at lastbilerne ligger og kører 70 km/t på motorvejene.
De nye af dem kommer så op på den der 86-88 km-grænse, og de gamle kører alle sammen 100, 110 km/t. Det vil sige, at hvis vi lavede det der forsøg, må det jo så ske med fotofartfælder. Vi kan ikke sætte nogle betjente ud og lave det, det er for livsfarligt, så det må laves med fotofartfælder.
Det vil færdselssikkerhedsmæssigt give et formidabelt resultat, det er der ingen tvivl om, i forhold til hvordan de kører i dag.
Det vil blive et meget ejendommeligt forsøg, vi vil få ud af det, som vil vise, at hvis man sætter hastigheden op fra 70 til 80 km/t, så får vi færre ulykker, fordi den reelt vil gå ned fra 100 til 80 km/t.
Det er jo ikke så forfærdelig lang tid siden, at det blev drøftet, og der kom striber af deputationer til Trafikudvalget.
Da gennemgik vi omhyggeligt alle spørgsmålene, f.eks. med bremselængder.
Jeg vil gerne bede ministeren - jeg ved, hun har et bilag - om nu at gå op og fortælle, hvad bremselængden er for en almindelig lastbil, der kører 70 km/t, en almindelig lastbil, der kører 80 km/t, og en almindelig lastbil, der kører 90 km/t. Hvad svarer den til for privatbilerne?
Det er altså nogle dramatiske tal, vi får ind i det her.
Så en ting til, nemlig den der med, at det skulle være forskellene, der spillede en rolle.
Nu er det jo ikke problemet på motorvejene, for der kan man komme til at overhale.
Der kan man komme til at overhale i modsætning til på landevejene, hvor der jo ikke er forslag om, at hastighederne skal sættes op.
Selv de herrer derhennefra er godt klar over, at det måske ikke er så pynteligt, hvis man kommer med det, men det er altså der, hvor der kan være nogle problemer med de forskellige hastigheder, fordi man synes, det kan være enormt irriterende at ligge og køre bag en, der skal køre 10 km langsomt.
Det er ikke farligt, men det kan være irriterende, men det er for farligt at sætte fartgrænsen op der.
Det tror jeg da vi er enige om.
Jeg tror altså, de fleste bilister er klar over, at det er hurtigere at komme forbi en bil, der kører langsomt, end en bil, der kører hurtigt, og hvis det er et stort lastvognstog, så går det altså hurtigere at komme forbi en bil, der kører 70 km/t, end en, der kører 90 km/t. Jeg går ud fra, at de herrer kan regne det ud alle sammen.
De må også have prøvet det.
Det kan godt være, der er nogle af dem, der mener, det går hurtigere at køre forbi en, der kører 100 km/t, end en, der kører 70 km/t, men så er det altså noget med skoleundervisningen, vi skal have kigget på, og ikke færdselssikkerhed. Så vil jeg godt sige oveni det der med de forskellige hastigheder, og det er dér, vi har brug for forskning og god nok forskning, at de tal, vi har set, viser meget, meget tydeligt, at der, hvor det spiller en kæmperolle, er, når der er genstande, der står helt stille eller kører meget langsomt.
Det er altså ikke dem, der kører 70 og 80 km/t, men dem, der kører meget langsomt, og når de der galninge så kommer fræsende med de der høje hastigheder, så er deres mulighed for at nå at standse ikke til stede, og det er derfor, der sker ulykker.
Det er jo ikke, fordi der er en, der kører 80 km/t, og så en, der kører 110 km/t.
Det er ikke spor farligt på en motorvej, men det, der er frygtelig farligt, er, hvis der er en bil, der er gået i stå, hvis der er sket et eller andet andet, hvis en stakkels politibetjent er blevet sat til at standse en fartgalning, og der så kommer nogle fræsende.
Vi skulle slet ikke have ulykker på motorvejene.
Det er et meget, meget kynisk synspunkt.
Jeg er ikke rystet over, at forslaget foreligger fra Venstre og De Konservative, jeg har set det
Det ved ministeren også godt, og det ved hele hendes forskningshold; uanset hvor hun har anbragt dem henne i systemet, så ved de det godt.
Når jeg vil efterlyse også her, at man lytter til forskningen og ikke lytter til folk, der i hvert fald ikke tænker sig om, når de skal sige, hvad det er, det her drejer sig om, så tror jeg, vi kommer med, at det drejer sig om at få hastighedsgrænserne overholdt og ikke om at øge usikkerheden på vores motorveje.